Dis nogal skrikwekkend in die begin, hierdie gesurf in die middel van die nag. Jy weet nie wanneer dit gaan gebeur nie. Tot dit begin. Dis vreesaanjaend in die begin. Later, wanneer jy dit gewoond is, dan wag jy daarvoor en voel afgehaal as 'n groot golf verbykom en die boot wieg net so op en af en effens heen en weer.
Ek is nou heel vas in die roetine aan boord; 3 ure aan diens, 6 ure af. Slaap wanneer jy wil, behalwe aan diens. Die ander twee het i-pods, iPads en mp3 spelers. Luister musiek met oorproppe. Ek gebruik die skof vir bepeinsing, veral in die nag. Sal 'n boek lees of studeer wanneer die weer bedaar het. Nou is dit onrustig.